Panayioutou-moord: Verhoordatum vasgestelJayde Panayiotou. Foto: Verskaf Die datum van die verhoor in die Jayde Panayioutou-moordsaak is Donderdag in die hooggeregshof in Port Elizabeth vasgestel. Byna twee maande is uiteengesit vir die verhoor. Regter Glenn Goosen het tydens die voorverhoorverrigtinge gesê die saak is gereed vir verhoor. Die saak sal van 11 Oktober tot 2 Desember deur regter Dayalin Chetty aangehoor word. Die voorverhoorverrigtinge is vroeër vandeesmaand uitgestel nadat die beweerde skieter, Sizwezakhe Vumazonke, dood is kort nadat hy in ŉ koma verval het. Die oorsaak van Vumazonke se dood is steeds nie bevestig nie, maar gerugte doen die ronde dat hy moontlik vergiftig is. Tsepo Ndwalaza, woordvoerder van die Nasionale Vervolgingsgesag (NVG), het gesê die staat wag steeds op ŉ toksikologieverslag. Christopher Panayiotou, Jayde se man, word daarvan beskuldig dat hy die meesterbrein agter die ontvoering van en moord op sy vrou in April verlede jaar was, omdat sy glo ŉ “finansiële las” was. Die staat voer aan hy het Luthando Siyoni, ŉ uitsmyter by sy Infinity-nagklub, betaal om Vumazonke as sluipmoordenaar te huur. Volgens die staat moes hy Jayde ontvoer en vermoor. Die staat voer aan Sinethemba Nenembe het Vumazonke bygestaan om die vermeende sluipmoord uit te voer. Zolani Sibeko, ŉ vyfde verdagte, is in Julie in hegtenis geneem. Siyoni het intussen ŉ art. 204-getuie geword, wat beteken hy is kwytgeskeld van vervolging indien die hof tevrede is dat hy eerlik getuig het. Die beskuldigdes staan tereg op aanklagte van sameswering tot moord, roof met verswarende omstandighede, ontvoering, moord en die onwettige besit van ŉ vuurwapen en ammunisie. Panayiotou staan tereg op ŉ bykomende aanklag van dwarsboming van die gereg. Lees alle vorige berigte oor Christopher Panayiotou op Maroela Media.